b'\n_START_ARTICLE_\nTaavi Arola\n_START_PARAGRAPH_\nTaavi Vihtori Arola, vuoteen 1896 Gr\xc3\xb6ndahl (22. maaliskuuta 1881 Turku \xe2\x80\x93 6. kes\xc3\xa4kuuta 1947 Tampere) oli suomalainen diplomi-insin\xc3\xb6\xc3\xb6ri, kauppaneuvos ja Keskusosuusliike Hankkijan toimitusjohtaja 1919\xe2\x80\x931947.\n_START_SECTION_\nHenkil\xc3\xb6historia ja ammattiura\n_START_PARAGRAPH_\nArola k\xc3\xa4vi kansakoulun Mietoisissa ja tuli ylioppilaaksi 1900 Turun suomalaisesta lyseosta. Koneinsin\xc3\xb6\xc3\xb6riksi h\xc3\xa4n valmistui Helsingin Polyteknillisest\xc3\xa4 opistosta 23-vuotiaana 1904 ja ty\xc3\xb6skenteli sen j\xc3\xa4lkeen vuoden ajan konetehtaassa Pietarissa. Arolaa pidet\xc3\xa4\xc3\xa4n yhten\xc3\xa4 Suomen maataloudellisen osuustoiminnan uranuurtajista. H\xc3\xa4n oli tullut Hankkijan palvelukseen jo liikkeen aloittaessa toimintansa vuonna 1905, jolloin h\xc3\xa4n toimi meijerikone- ja tarvikeosaston johtajana nelj\xc3\xa4n vuoden ajan. Toimittuaan vuodesta 1909 valtion konekonsulenttina, samoin kuin Helsingin yliopiston maanviljelysopin professorin apulaisena, Arola palasi Hankkijaan koneosaston johtajaksi vuonna 1916. Arolan toimitusjohtajakauden on katsottu olleen Hankkijan historian vakavaraisinta aikaa._NEWLINE_Taavi Arolan vanhemmat olivat muurari Kustaa Gr\xc3\xb6ndahl ja Mathilda Rindell ja puoliso vuodesta 1907 Anna Tihver\xc3\xa4.'